**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL pritarimo klaipėdos kultūrų komunikacijų centro DALYVAVIMUI 2009–2014 M. EUROPOS EKONOMINĖS ERDVĖS FINANSINIO MECHANIZMO EUROPOS KULTŪROS PAVELDO, KULTŪROS IR MENŲ ĮVAIROVĖS SKATINIMO PROGRAMOJE“**

**1. Sprendimo projekto esmė.**

Prašoma pritarti Klaipėdos miesto savivaldybės Kultūrų komunikacijų centro dalyvavimui 2009–2014 m. Europos ekonominės erdvės finansinio mechanizmo „Europos kultūros paveldo, kultūros ir menų įvairovės skatinimo“ konkurse su projektu „Bendradarbiavimu paremta profesionalaus meno integracija į kūrybines industrijas“.

**2. Priežastys ir kuo remiantis parengtas sprendimo projektas.**

Klaipėdos miesto savivaldybės Kultūrų komunikacijų centras išreiškė ketinimą dalyvauti 2009–2014 m. Europos ekonominės erdvės finansinio mechanizmo „Europos kultūros paveldo, kultūros ir menų įvairovės skatinimo“ konkurse su projektu „Bendradarbiavimu paremta profesionalaus meno integracija į kūrybines industrijas“.

Šio projekto misija – Klaipėdos šiuolaikinio meno kultūros stiprinimas ir senamiesčio gaivinimas per naujas kultūrines paslaugas bei naujus kultūrinius maršrutus.

Tarpsektorinio bendradarbiavimo projektas yra skirtas naujų, paremtų inovacijomis ir informacinėmis technologijomis, kūrybos produktų ir paslaugų, kurios didina kultūros ir meno prieinamumą, sukūrimui. Projektas skatina jaunųjų dizaino kūrėjų profesinį tobulėjimą, stiprina kūrybinę ir edukacinę dizaino raidą bei sąveiką su tradiciniais menais ir amatais Klaipėdoje. Projekte bus panaudotas manufaktūros veikimo principas, kuomet atskirus idėjų kūrimo ir gamybos etapus atlieka dalyviai, besispecializuojantys atskiruose darbo baruose (dizaineriai, gamybininkai, rinkodaros specialistai ir pan.) Kiekviename etape dirbs profesionalas ir pradedantieji dizaineriai, turintys aukštąjį meninį išsilavinimą arba dar studijuojantys. Projekto „Bendradarbiavimu paremta profesionalaus meno integracija į kūrybines industrijas“ strategija yra sudaryti sąlygas jaunajam menininkui generuoti savo kūrybinę viziją nuo idėjos iki tiražuojamo gaminio. Projekto veiklų tikslas nuosekliai formuoti ir pritaikyti Klaipėdoje Šiaurės Europos šalyse populiarią „craft and design“ tendenciją, kurioje nėra tokios didelės atskirties tarp profesionalaus amato, dizaino ir technologijų bei meno, kokia egzistuoja Lietuvoje.

Projekto metu KKKC meno dirbtuvėse ir užsienyje vyks kūrybinių ir edukacinių veiklų ciklas: 6 paskaitos, 6 kūrybiniai seminarai su žymiais dizaineriais, meno ir kūrybos vadybininkais, 4 parodos – vieši jaunųjų kūrėjų kūrybos pristatymai, 6 ekskursijos ir praktikos priemonės gamybos vietose, susitikimai su prodiuseriais, projektų informacinės – reprezentacinės medžiagos leidyba (1 projekto žurnalas).

**3. Kokių rezultatų laukiama.**

Pritarus šiam sprendimui rasis galimybių atvirų visuomenei Meno kiemo dirbtuvių plėtrai – planuojama surengti 22 renginius, įsigyti technologinės įrangos (projektorių, kompiuterių, 3D spausdintuvų ir kt.), surasti naujų partnerių kultūriniams mainams, vykti į 6 stažuotes Norvegijoje, surengti 2 šiuolaikinio dizaino parodas KKKC parodų rūmuose.

**4. Lėšų poreikis sprendimo įgyvendinimui.**

Bendras projekto „Bendradarbiavimu paremta profesionalaus meno integracija į kūrybines industrijas“ biudžetas – 413 915,61 Lt. Lietuvos Respublikos valstybės biudžeto 2009–2014 m. EEE (Europos ekonominės erdvės) finansinio mechanizmo programoms ir projektams finansuoti lėšos – 347 688,61 Lt arba 84 proc. bendros projekto vertės. KKKC lėšos – 66 227 Lt t. y. 16 proc. nuo bendros projekto vertės. Iš savivaldybės šio projekto kofinansavimui prašoma 33 000 tūkst. Lt arba mažiau nei 50 proc. visos reikalingos sumos. Likusiai daliai kofinansuoti pakaktų perskirstyti KKKC veiklos plane numatytas kultūrines lėšas, pagal 2015 m. finansavimo apimtis. Dėl papildomo finansavimo skyrimo šiam projektui taip pat bus kreipiamasi į LR Kultūros ministeriją, kuri jau du metus iš eilės skyrė dalinę paramą šiam projektui.

Projekto finansavimo užtikrinimas. Planuojama keiptis į už projekto įgyvendinimą atsakingą LR Kultūros ministeriją dėl 30 proc. avanso (124 175 Lt) nuo bendros tinkamų finansuoti išlaidų sumos (413 915,61 Lt) ir prašoma Klaipėdos miesto savivaldybės 2015 m. numatyti apyvartines lėšas apie 160 000 Lt projekto veikloms vykdyti. 2016 m. II ketvirtį, po galutinės ataskaitos ir projekto veiklos vertinimo, panaudotos apyvartinės lėšos bus grąžintos KKKC. Visas grąžintas lėšas biudžetinė įstaiga neatidėliotinai perves savivaldybei.

**5. Galimos teigiamos ar neigiamos sprendimo priėmimo pasekmės.**

Galimos tik teigiamos pasekmės.

PRIDEDAMA:

1. Klaipėdos miesto savivaldybės Kultūrų komunikacijų centro 2014 m. spalio 15 d. raštas Nr. R1-5785 „Dėl pritarimo dalyvauti 2014 m. programoje LT07„Europos kultūros paveldo, kultūros ir menų įvairovės skatinimas“, 2 lapai.
2. Klaipėdos miesto savivaldybės administracijos Strateginio planavimo grupės 2014 m. spalio 31 d. posėdžio protokolas Nr. STR3-25, 4 lapai.

Kultūros skyriaus vedėjas Narūnas Lendraitis